Nogen naturlig forklaring kan Nordjyllands Politi ikke finde på den brand, der ved 2-tiden natten til tirsdag brød ud i en afdeling på Vodskov Skole. Derfor mistænker politiet nu, at branden er påsat. Det oplyser vagtchef Poul Badsberg. Ilden brød ud i skolens SFO-afdeling i en trækonstruktion og nåede at brænde sig gennem forskallingen til væggen, oplyser vagtchefen. - Vi mener, branden er påsat, og derfor efterlyser vi nu vidner, der har set noget mistænkeligt omkring skolen ved 2-tiden i nat, siger Poul Badsberg. Har man oplysninger i sagen, kan man kontakte Nordjyllands Politi på telefon 114.

Referat:
Natten til tirsdag udbrød der brand på Vodskov Skole. Nu efterlyser Nordjyllands Politi vidner, der har set noget mistænkeligt ved skolen.